Student, ma pak mekaar in hof oor onderhoud | Netwerk24
Student, ma pak mekaar in hof oor onderhoud
Deur Jana Marx 08 Julie 2019 18:14
Thomas Klintworth Foto: Facebook
Die student en sy ma, wat hy vir onderhoud dagvaar, gaan einde Augustus sake in die gesinshof in Johannesburg uitspook, het die seun se pa bevestig.
Craig Klintworth, 'n wapenvervaardiger, wou egter nie verder kommentaar lewer oor sy seun, Thomas, se saak nie, omdat dit sub judice is.
Rapport het Sondag berig dat Thomas, nou 'n eerstejaarstudent in BRek aan die Universiteit van die Witwatersrand, sy ma vir klasgeld, sakgeld én ontspanningsaktiwiteite van R14 655 per maand wil dagvaar.
Thomas se ma, Louwna, 'n persoonlike assistent, was by navraag baie emosioneel en het gesê sy kry geldelik reeds swaar en kan eenvoudig nie aan haar kind se eis voldoen nie.
Volgens Rapport dra sy tans R3 300 per maand by tot Thomas se onderhoud en sê dis wat sy kan bekostig.
"Dis die gevolg van 'n morsige egskeiding," het Louwna in trane gesê.
Thomas het nie op navrae op sosiale media gereageer nie. Volgens sy ma is hy nou met vakansie.
Intussen het sosialemedia-gebruikers erg teen Thomas uitgevaar.
Een skryf: "Jy mag aanspraak maak op, luister nou mooi, Kind, NIKS! Jou ma moes jou terug gedagvaar het vir die pyn en lyding wat sy moes deurmaak nadat sy aan jou geboorte geskenk het. Skaam jou!"
'n Ander een skryf: "Dis tyd om jou houding te verander. Trek jou vinger uit jou gat en gaan werk vir jou eie geld."